SKRIFTLIG FORESPØRGSEL E-0447/00

af María Sornosa Martínez (PSE) til Kommissionen

(24. februar 2000)

Om: Miljøskader i vådområdet Peñiscola (Valencia Spanien) forårsaget af EU-finansierede arbejder

Vådområdet Peñiscola er i øjeblikket ved at blive byggetmodnet og drænet med henblik på bl.a. åbningen af landevej N-1, saneringen af 6 km kyst, konstruktion af en ny strandpromenade samt anlægning af turistbebyggelser og golfbaner. Alle disse planlagte arbejder har direkte indvirkning på miljøet i dette vådområde, der har stor betydning for de dyre- og plantearter, som findes der.

Økologiske organisationer har anmeldt denne situation til fællesskabsinstitutionerne, uden at de hidtil har fået noget svar på deres klager, som bl.a. går ud på, at

- Peñiscola vådområdet er levested for lokale fiske- og fuglearter (hvoraf nogle er opført blandt de fredede arter i fugledirektivet), og de spanske myndigheder bør derfor erklære det for en zone af særlige interesse for Natura 2000-Nettet,

- alle de projekter, som de spanske myndigheder har godkendt, har ikke været ledsaget af den dertil hørende erklæring om virkningerne på miljøet (fordi de betragtes isoleret som mindre arbejder, der ikke har indvirkning på miljøet, og det overvejes ikke at foretage en undersøgelse af projekternes samlede virkning),

- arbejderne til sanering af stranden finansieres med 85 % fra fællesskabsmidler,

- det pågældende område er stadig klassificeret som byggemodningsegnet til trods for forskellige erklæringer fra myndighederne med løfte om, at det skal klassificeres som fredet vådområde osv.

I betragtning af overstående og under henvisning til, at Kommissionen allerede har al dokumentationen fra de organisationer, som har klaget, mener Kommissionen da ikke, at der ligger en alvorlig selvmodsigelse i ved hjælp af fællesskabslovgivningen at frede et naturlandskab, hvis arter er omfattet af fugledirektivet, samtidig med at der med fællesskabsmidler gennemføres arbejder, som truer miljøet i det samme område?

Vil Kommissionen ikke være indstillet på at sende en delegation til dette vådområde for at afgøre, om de pågældende arbejder har en skadelig indvirkning på miljøet, sådan som de økologiske organisationer har indgivet klage om?

Mener Kommissionen ikke, at de spanske myndigheder kan have tilsidesat fællesskabslovgivningen ved ikke at erklære den obligatoriske undersøgelse af virkningerne på miljøet nødvendig for projekterne ved at se på dem hver for sig og ikke samlet?

Svar afgivet på Kommissionens vegne af Margot Wallström

(7. april 2000)

Det skal først og fremmest bemærkes, at de spanske myndigheder ikke har udpeget området Marjal de Peñíscola, der er nævnt i denne skriftlige forespørgsel, som særligt beskyttet område for fugle i henhold til artikel 4 i Rådets direktiv 79/409/EØF(1) af 2. april 1979 om beskyttelse af vilde fugle. Det drejer sig heller

ikke om noget område, som forskermiljøet har erklæret for vigtigt fugleområde efter den opgørelse, som nationale eksperter og Birdlife i 1998 udarbejdede for Kommissionen. Endvidere har de spanske myndigheder ikke medtaget dette område i deres nationale liste over lokaliteter af fællesskabsinteresse, der for fremtiden vil kunne medtages i Natura 2000-nettet i medfør af Rådets direktiv 92/43/EØF(2) af 21. maj 1992 om bevaring af naturtyper samt vilde dyr og planter.

Ikke desto mindre er Kommissionen i besiddelse af oplysninger om, at der findes en prioriteret art fra bilag II til direktiv 92/43/EØF i dette område. En af de fire naturlige populationer af Valencia hispanica lever i området. Kommissionen har derfor henvendt sig til de spanske myndigheder og anmodet dem om at medtage denne lokalitet på den nationale liste, der er nævnt i artikel 4 i ovennævnte direktiv 92/43/EØF. De spanske myndigheder har lovet snarest officielt at meddele, at de har medtaget lokaliteten Marjal de Peñíscola på listen.

Med hensyn til Rådets direktiv 85/337/EØF(3) af 27. juni 1985 om vurdering af visse offentlige og private projekters indvirkning på miljøet skal det bemærkes, at ifølge artikel 2 i dette direktiv, skal projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse.

Kommissionen var vidende om de projekter, som det ærede medlem nævner, på grund af en klage og et andragende fra Parlamentets Udvalg for Andragender om de samme forhold. Det skal præciseres, at de pågældende projekter hverken figurerer i bilagene til direktiv 85/337/EØF eller i bilag II til nævnte direktiv. I henhold til artikel 4, stk. 2, skal projekter, der henhører under bilag II, vurderes, når medlemsstaterne finder, at det er påkrævet på grund af projekternes karakter.

De spanske myndigheder har lovet, at træffe de fornødne foranstaltninger til at sikre, at disse projekter ikke får følger for lokaliteten Marjal de Peñíscola.

Kommissionen vil under alle omstændigheder følge denne sag og, som traktatens vogter, træffe de fornødne foranstaltninger til at sikre, at Fællesskabsretten overholdes i det pågældende tilfælde.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.